b'\n_START_ARTICLE_\nV\xc3\xa4ittely pyh\xc3\xa4st\xc3\xa4 sakramentista\n_START_PARAGRAPH_\nV\xc3\xa4ittely pyh\xc3\xa4st\xc3\xa4 sakramentista (ital. La disputa del sacramento eli La Disputa) on er\xc3\xa4s renessanssimaalari Rafaelin tunnetuimpia freskomaalauksia. Se on maalattu vuosien 1509 ja 1510 v\xc3\xa4lill\xc3\xa4._NEWLINE_Fresko sijaitsee Stanze di Raffaello -nimell\xc3\xa4 tunnetuissa huoneissa Apostolisessa palatsissa Vatikaanissa. Huone nimelt\xc3\xa4 Stanza della Segnatura oli rakennuksen ensimm\xc3\xa4inen, johon Rafael maalasi freskoja, ja V\xc3\xa4ittely pyh\xc3\xa4st\xc3\xa4 sakramentista huoneen ensimm\xc3\xa4inen maalaus. Sen j\xc3\xa4lkeen Rafael maalasi vastap\xc3\xa4\xc3\xa4t\xc3\xa4 sijaitsevan freskon, joka tunnetaan nimell\xc3\xa4 Ateenan koulu. Rafael maalasi freskot paavi Julius II:n pyynn\xc3\xb6st\xc3\xa4._NEWLINE_Fresko esitt\xc3\xa4\xc3\xa4 nimens\xc3\xa4 mukaisesti teologista v\xc3\xa4ittely\xc3\xa4 ehtoollisen merkityksest\xc3\xa4. Se kattaa sek\xc3\xa4 taivaan ett\xc3\xa4 maan. Taivaallisella tasolla ovat keskell\xc3\xa4 Kristus, Neitsyt Maria ja Johannes Kastaja, ja heid\xc3\xa4n ymp\xc3\xa4rill\xc3\xa4\xc3\xa4n erilaisia raamatullisia hahmoja, kuten Aadam, Mooses ja Jaakob. Kristuksen yl\xc3\xa4puolella on Is\xc3\xa4 Jumala. Maanp\xc3\xa4\xc3\xa4llisell\xc3\xa4 tasolla on alttari, jolla on monstranssi eli ehtoollisleip\xc3\xa4teline. Alttarin ymp\xc3\xa4rill\xc3\xa4 on suuri joukko teologeja, jotka v\xc3\xa4ittelev\xc3\xa4t ehtoollisen transsubstantiaatio-opista; mukana ovat muun muassa paavit Julius II ja Sixtus IV sek\xc3\xa4 Girolamo Savonarola. My\xc3\xb6s Dante Alighieri on maalattu freskoon; h\xc3\xa4n on suoraan Sixtuksen takana, p\xc3\xa4\xc3\xa4ss\xc3\xa4\xc3\xa4n seppele, joka symboloi h\xc3\xa4nen suuruuttaan kirjailijana. Vasemmanpuoleisessa nurkassa on kaljup\xc3\xa4inen kirjaa lukeva mies; t\xc3\xa4m\xc3\xa4 on Rafaelin opettaja, tunnettu renessanssiarkkitehti Donato Bramante.'